SKRIFTLIG FORESPØRGSEL E-2797/99

af Marjo Matikainen-Kallström (PPE-DE) til Kommissionen

(18. januar 2000)

Om: Bekæmpelse af handlen med kvinder i EU

Ifølge den internationale migrationsorganisation IOM bliver over en halv million kvinder hvert år ofre for slavehandel. Ifølge undersøgelsen er antallet stigende. Også i EU er problemet alvorligt, idet der fra de tidligere øst- og centraleuropæiske lande er kommet et stort antal kvinder til især Belgien, Holland og Tyskland.

Hvilke foranstaltninger agter Kommissionen at træffe for at intensivere kampen mod handel med kvinder? Hvorledes vil Kommissionen effektivisere den indsats, der gøres gennem Daphne- og Stop-programmerne, således at Europols bidrag udnyttes bedre?

Svar afgivet på Kommissionens vegne af Antonio Vitorino

(6. marts 2000)

EU har siden 1996 taget en række initiativer til forebyggelse og bekæmpelse af handel med kvinder, f.eks. to meddelelser(1), en fælles aktion om bekæmpelse af menneskehandel og seksuel udnyttelse af børn(2) samt Daphne-initiativet og STOP-programmet(3). Den seneste udvikling på området har vist, at EU nu er klar til at tage nye initiativer.

Konklusionerne fra Det Europæiske Råds møde i Tammerfors i oktober 1999 bekræfter tydeligt, at EU's stats- og regeringschefer ønsker at gå yderligere ind i kampen mod menneskehandel. Handel med kvinder nævnes udtrykkeligt som et af de prioriterede områder, hvor det er nødvendigt at vedtage fælles definitioner, fælles regler for, hvad der er strafbart, og fælles sanktioner. Medlemsstaterne opfordres ligeledes til at oprette fælles efterforskningshold sammen med Europol med henblik på bekæmpelse af menneskehandel.

Kommissionen har på sin side til hensigt at fremsætte detaljerede forslag om en tilnærmelse mellem medlemsstaternes straffebestemmelser om menneskehandel og seksuel udnyttelse af børn. Forslagene vil ligeledes omfatte spørgsmålet om midlertidig opholdstilladelse til ofre, som er villige til at afgive vidneforklaring i retten.

Kommissionen vil endvidere udarbejde et forslag om at forlænge STOP-programmet for perioden 2001-2005. Forslaget vil bygge på de udviklinger og erfaringer, der er opnået på området siden vedtagelsen af STOP-programmet i 1996. Kommissionen foreslår ligeledes, at STOP-programmet åbnes for alle ansøgerlandene. Således kan partnere fra disse lande udvikle projekter og dermed deltage mere aktivt end tidligere.

Europol har medvirket mere og mere i projekter under STOP-programmet og kan ved at bidrage med sin ekspertviden være til nytte for disse projekter. I fremtiden vil Europol med sikkerhed spille en vigtig rolle i kampen mod menneskehandel i Europa.

Det nyligt vedtagne Daphne-program(4) (2000-2003), som erstatter Daphne-initiativet, vil desuden fortsat støtte bekæmpelsen af alle former for vold mod kvinder og børn. Programmet er henvendt til ofre og skal hovedsageligt støtte projekter, som udarbejdes af ikke-statslige organisationer (ngo'er).

Programmet støtter specielt en række projekter, som hjælper kvinder og børn, der er ofre for menneskehandel. Daphne-programmet er åbent for organisationer fra ansøgerlandene, hvilket vil effektivisere bekæmpelsen af menneskehandel.

Desuden vil Kommissionen ligeledes fortsat deltage i den kamp mod menneskehandel, som føres i internationale fora som FN (udkast til konvention mod grænseoverskridende organiseret kriminalitet og tillægsprotokoller, herunder en om menneskehandel), de otte mest industrialiserede lande (G8) og Organisationen for Sikkerhed og Samarbejde i Europa (OSCE).

(1) KOM(96) 567 endelig udg. og KOM(98) 726 endelig udg.

(2) EFT L 63 af 4.3.1997.

(3) EFT L 322 af 12.12.1996.

(4) EFT L 34 af 9.2.2000.